Beboerne i en toetagers ejendom i Thisteds gågade blev tirsdag aften evakueret, efter der var udbrudt brand i et køkken i en af ejendommens lejligheder. Branden opstod kort før klokken 19 i bygningen i Storegade i Thisted, og brandvæsnet fik hurtigt ilden under kontrol. Det lykkedes også at få beboerne i de omkringliggende lejligheder bragt i sikkerhed, oplyser indsatsleder Lars Enevoldsen fra Nordjyllands Beredskab. Brandfolkene måtte dog bryde låsene på enkelte lejligheder op for at få vished for, at ejendommen var rømmet for mennesker. - Ingen er kommet til skade, og vi har ilden under kontrol. Nu forestår efterslukningen, samtidig med at vi er i gang med at fjerne etageadskillelsen på 2. sal, siger Lars Enevoldsen. Det er et arbejde, der skal sikre, at ilden ikke har fat andre steder i bygningen, konstaterer indsatslederen fra brandsstedet.

Referat:
Beboere evakueret i etageejendom i Thisteds gågade.